P6_TA(2005)0369

Vojvodina

Euroopa Parlamendi resolutsioon etnilise mitmekesisuse kaitse kohta Vojvodinas

Euroopa Parlament,

- võttes arvesse oma 16. septembri 2004. aasta resolutsiooni Vojvodina vähemuste tagakiusamise kohta [1];

- võttes arvesse oma ad hoc delegatsiooni 2. märtsi 2005. aasta raportit uurimismissiooni kohta Vojvodinasse ja Belgradi;

- võttes arvesse komisjoni 12. aprilli 2005. aasta teatist Serbia ja Montenegro valmisoleku kohta alustada läbirääkimisi Euroopa Liiduga stabiliseerimis- ja assotsiatsioonilepingu sõlmimiseks (KOM(2005)0476);

- võttes arvesse kodukorra artikli 115 lõiget 5,

A. arvestades, et EL ja liikmesriigid on edendanud demokratiseerimist ning inim- ja vähemuste õiguste austamist Serbia Vabariigis ja Serbia ja Montenegro liitriigis;

B. arvestades, et poliitiliste jõudude ja kodanikuühiskonna poolt teatatakse jätkuvalt inim- ja vähemuste õiguste rikkumistest Vojvodinas, sealhulgas mitte-serblaste tagakiusamisest ja nende suhtes toime pandud füüsilisest vägivallast ning ähvardustest ungari rahvusest poliitikute suhtes;

C. arvestades, et viimastel aastatel ei ole Serbia keskvõim ja kohalikud ametivõimud suutnud parandada inim- ja vähemuste õiguste olukorda ning võtta vastutusele vägivallategude ning tagakiusamise korraldajaid;

D. arvestades, et nii oma 16. septembri 2004. aasta resolutsioonil kui ka oma uurimismissioonil oli positiivne mõju olukorrale Vojvodinas;

E. arvestades, et puudub tegelik edasiminek Vojvodina rahvusvähemuste ja etniliste vähemuste olukorra halvenemise peatamises, seades seega ohtu piirkonna tuleviku; nende kaasamises hariduse valdkonda ega esindatusel avalikes haldusorganites, kohtuorganites ja politseis ega võrdse juurdepääsu ja võrdse kohtlemise tagamises kohtutes ning õigusriigi põhimõttest lähtuvates riigiasutustele;

F. arvestades, et hoolimata hr Kostunica poolt 2004. aasta septembris tehtud deklaratsioonidest ei ole Serbia valitsusel õnnestunud luua kahte komisjoni, mis tegeleksid vastavalt üksikute, etnilisel pinnal tekkinud juhtumitega ja etniliste suhetega üldisemas plaanis;

G. arvestades, et Serbia ja Montenegro liitriik on seotud inimõiguste alaste rahvusvaheliste ja euroopa konventsioonidega ning riik peab tagama nende täieliku rakendamise, mis on tingimuseks edasisteks edusammudeks Euroopa Liidu integratsiooni alal,

1. väljendab sügavat muret korduvate inimõiguste rikkumiste üle ning avaliku korra puudumise üle Vojvodina provintsis;

2. kutsub Serbia Vabariigi ning Serbia ja Montenegro liitriigi võime üles tunnistama neid vägivallategusid kehtivaid õigusakte rikkuvate kriminaalkuritegudena ning rõhutab viivitamatu ja tõhusa meetmete võtmise tähtsust, nii et vältida tulevikus sarnaste rikkumiste toimumist ja nende tagajärgede suhtes vastuabinõude võtmata jätmist;

3. kavatseb jätkata Vojvodina olukorra jälgimist eriti pidades silmas stabiliseerimis- ja assotsiatsioonilepingu sisu ja põhimõtteid, ja nõuab korrapärast konsulteerimist komisjoni ja nõukoguga antud menetluse käigus;

4. toetab Kagu-Euroopa riikidega suhtlemiseks mõeldud parlamentidevahelise delegatsiooni algatust viia läbi avalik kuulamine Vojvodina vähemuste ja poliitilise olukorra teemal;

5. taaskinnitab oma soovi kasutada oma eelarvepädevust, et nii aidata kui avaldada survet Serbia-Montenegrole edendamaks vastavust põhiliste inimõiguste ja vabadustega, sealhulgas vähemuste õigustega;

6. kutsub Serbia Vabariigi ning Serbia ja Montenegro liitriigi võime üles taastama Vojvodinas 1990. aastani kehtinud autonoomia ning taaskehtestama Vojvodina piirkondliku parlamendi pädevused hariduse ja meedia valdkonnas, mis võimaldaks parlamendil kujundada adekvaatset poliitikat selles paljurahvuselises piirkonnas;

7. nõuab tungivalt, et komisjon, nõukogu ning ühise välis- ja julgeolekupoliitika kõrge esindaja jälgiksid hoolikalt olukorda Vojvodinas, pöörates erilist tähelepanu Vojvodina vähemuste tagakiusamisega kaasnevale suurele julgeolekuohule, ning nõuab seetõttu Euroopa Liidu järelevalvelähetuste saatmist provintsi;

8. tuletab Serbia ja Montenegro liitriigi ning Serbia Vabariigi valitsustele meelde, et vabaduse, demokraatia, inim- ja vähemuste õiguste ning põhivabaduste austamise põhimõtted on stabiliseerimis- ja assotsieerimisprotsessi põhiprintsiibid ja õigusriigi põhimõte on hädavajalik eeldus Euroopa Parlamendi nõusoleku saamiseks stabiliseerimis- ja assotsiatsioonilepingu sõlmimiseks ning tulevaseks koostööks Euroopa Liiduga üldisemalt;

9. teeb presidendile ülesandeks edastada käesolev resolutsioon nõukogule, ühise välis- ja julgeolekupoliitika kõrgele esindajale, komisjonile, Serbia valitsusele, Serbia ja Montenegro liitriigi valitsusele ja Vojvodina ametivõimudele.

[1] ELT C 140 E, 9.6.2005, lk 163.

--------------------------------------------------